Veldtog wil Noordwes-naam beskermNoordwes Foto: Ali Conquerre, Pinterest AfriForum het ŉ nasionale veldtog van stapel gestuur waarmee dié burgerregte-organisasie Suid-Afrikaners aanmoedig om ŉ petisie te onderteken om die Noordwes-provinsie se naam te behou. Die naam van die veldtog is Keer dat Noordwes waai. Die petisie word aanstaande maand saam met ŉ memorandum aan die premier van Noordwes, Supra Mahumapelo en die minister van kuns en kultuur, Nathi Mthethwa, oorhandig. Dit volg nadat Mahumapelo voorgestel het dat Noordwes se naam verander word na Moses Kotane om dié voormalige sekretaris-generaal van die SAKP te vereer. “Die voorstel is polities gedrewe en skep polarisasie. Die ANC gaan die provinsie verbind tot die herdenking van ŉ kommunistiese leier wie se organisasie verantwoordelik was vir terreuraanvalle waarin onskuldige Suid-Afrikaners dood is,” het Marcus Pawson, AfriForum se provinsiale koördineerder vir Noordwes, gesê. Pawson het gesê dit is algemene kennis dat die Noordwes een van die land se provinsies is wat die swakste presteer. Vyf munisipaliteite in die provinsie is reeds onder administrasie en ander kan dieselfde pad volg weens bedrog, korrupsie, swak finansiële bestuur en onvermoë om dienste te lewer. “Die naamsverandering sal ŉ groot hap vat uit die provinsiale regering se koffers, wat munisipaliteite se fondse sal beïnvloed en direk sal inwerk op dienslewering aan belastingbetalers. Daar is reeds ŉ munisipaliteit in Noordwes wat Moses Kotane heet, maar mnr. Mahumapelo systap reaksie hierop.” Daar sal ook druk op die Noordwes-Universiteit geplaas word om sy naam ook na Moses Kotane te verander. Klik hier vir die petisie. Mense wat wil deelneem kan ook hul naam SMS na 45351 teen R1.